OBH 4459/2000.
Az állampolgári jogok országgyűlési biztosának kiegészítő jelentése az OBH 4250/1997. számú ügyhöz
Előadó: dr. Izafé Éva

Az eljárás megindulása, előzmények
	A panaszos édesanya kiskorú gyermeke öröklési ügyben fordult az állampolgári jogok országgyűlési biztosához. A vizsgálatot az állampolgári jogok országgyűlési biztosának általános helyettese 1999. december 16-án lezárult, az OBH 4250/1997. számú jelentéssel a következő ajánlásokkal. 

1. Felkérte a Csongrád Megyei Gyámhivatal vezetőjét, hogy felügyeleti jogkörében fordítson fokozott figyelmet arra, hogy a kiskorú örökösök jogainak védelmében a jegyzők és a gyámhatóságok tegyék meg a szükséges intézkedéseket.
2. Felkérte Csongrád Megyei Rendőr-főkapitányság vezetőjét annak érdekében, hogy hívja fel munkatársai figyelmét arra, hogy ha az állampolgár segítségüket kéri és eljárásuk során büncselekmény elkövetésének gyanújáról szereznek tudomást akkor a sértett bejelentését megfelelően értelmezve a büntetőeljárást indítsák meg. 
3. Felkérte a Csongrád Megyei Rendőr-főkapitányság vezetőjét arra is hogy a konkrét ügyet vizsgálja meg és abban az esetben, ha arra a megállapításra jut, hogy a büntetőeljárás lefolytatásának feltételei fennállnak, a nyomozást rendelje el.

Az ajánlásra történt reagálás és intézkedés
	A Csongrád megyei főkapitány az ajánlásokat elfogadta és a megfelelő intézkedéseket megtette.
	A megszólított megyei gyámhivatal vezetője 1999. december 16-án megküldött vizsgálati jelentésre a mai napig nem válaszolt. Ennek oka, hogy a vizsgálati jelentés a Csongrád megyei gyámhivatal vezetője helyett a Csongrád Megyei Gyermekvédelmi Szakszolgálat vezetője kapta meg. A megyei gyermekvédelmi szakszolgálat vezetőjétől írásos visszajelzés nem érkezett.

A kiegészítő vizsgálat során megállapított tényállás
	A kiegészítő vizsgálat lefolytatására egy részt azért volt szükség, mert az adminisztrációs hiba miatt a Csongrád megyei Gyámhivatal vezetőjének az ajánlásra nem volt módja reagálni, másrészt szükséges Földeák-Óföldeák körjegyzőjének figyelemfelhívása a hasonló esetek elkerülése érdekében.
Az OBH 4250/1997. számú jelentés minősítette a hagyatéki leltárelőadó és a gyámhatóság mulasztása: 
" A kiskorú gyermekre való tekintettel az alábbi intézkedéseket kellett volna tenni:
- Figyelemmel arra, hogy a törvényes képviselője más településen élt és  nem juthatott be a lakásba, a hagyatékhoz tartozó ingóságok tekintetében a leltárelőadónak hivatalból biztosítási intézkedést kellett volna tenni, a hagyatékhoz tartozó ingókat zár alá kellett volna venni. Akkor sem történt ez meg amikor a panaszos a körjegyzőség ügyintézőjének elmondta, hogy az ingóságokat az elhunyt hozzátartozói el akarják tulajdonítani.
- A gyámhatóság a körülményekre való tekintettel biztosítási intézkedést kellett volna kezdeményezzen és - mivel a panaszostól tudta, hogy a hagyatékban  ingóságok is vannak - fellebbezéssel kellett volna élnie a hagyatékátadó végzés ellen, mert abban nem voltak feltüntetve ingóságok.
- A panaszost kezdettől fogva tájékoztatni kellett volna arról, hogy az ingatlanba joga van bemenni, akkor is ha a kulcsokat nem adják át neki (A rendőrségtől tudta meg, azt követően, hogy sem a polgármesteri hivatalok ügyintézői, sem ügyvédje nem világosították fel.)"

Az ügy jogszabályi háttere
6/1958. (VII. 4.) IM rendelet a hagyatéki eljárásról

4. § (1) Magyar állampolgár után belföldön maradt ingatlan vagyont leltározni kell.
(2) A belföldön maradt ingóságokat csak akkor kell leltározni, ha azok értéke a háromszázezer forintot meghaladja, és
d) a leltározást az örökösként érdekelt személy, a végrendeleti végrehajtó, a hagyatéki hitelező vagy a gyámhatóság kéri, továbbá, ha a bejelentett hagyatéki teher várhatóan meghaladja a hagyatéki vagyon értékét.
5. § (1) A leltárt - a (2) bekezdésben foglalt kivételekkel - a leltárelőadó hivatalos helyiségében a szükséges adatok beszerzése, illetőleg az érdekeltek meghallgatása alapján kell elkészíteni,
(2) Az ingóvagyonra vonatkozó leltárt a vagyon fekvésének helyén (a helyszínen) kell elkészíteni, ha
a) a kiskorú örökös (hagyományos) érdekei veszélyeztetve vannak;
b) nincs ismert örökös;
c) a helyszíni leltározást a közjegyző vagy a jegyző kéri.
(3) A leltár helyszínen való elkészítése esetében lehetőleg tanút kell alkalmazni. A tanú részére díjazás és költségtérítés nem jár.

19. § (1) Az örökös, a gyámhivatal, ... a hagyatékhoz tartozó vagyontárgyaknak vagy azok egy részének biztosítását kérheti, ha alaposan tartani lehet attól, hogy a vagyontárgyakat eltulajdonítják, elrejtik, eltékozolják, megrongálják vagy más módon veszélyeztetik.
 (3) Ha a hagyatéknak, illetőleg a hagyatékhoz tartozó vagyontárgyaknak az előző rendelkezésekben meghatározott veszélyeztetése megállapítható, biztosítási intézkedéseknek hivatalból is helye van a következő esetekben:
a) a vagyon fekvése helyén nincs a meghalt személynek olyan hozzátartozója, meghatalmazottja, végrendeleti örököse, akinek kezelésére és őrzésére a hagyatéki vagyontárgyakat megnyugvással lehetne bízni,
b) az örökösök között kiskorúak vagy gondnokság alá helyezett személyek vannak és törvényes képviselőjük nincs, vagy törvényes képviselőjük távolléte miatt érdekeik védelméről megfelelően gondoskodni nem tudnak,
20. § (1) Biztosítási intézkedést a leltárelőadó és a hagyatéki eljárásra illetékes közjegyző tehet.
21. § A leltárelőadó a haláleset napjától a hagyatéki leltár beterjesztéséig terjedő idő alatt
b) azokat a szobákat, más helyiségeket, vagy megőrzésre szolgáló szekrényeket, ládákat és más tartályokat, amelyekben a veszélyeztetett vagyontárgyak vannak, sürgős szükség esetében a vagyontárgyak zár alá vételének foganatosításáig ideiglenesen lepecsételtetheti,
c) a hagyatékhoz tartozó ingókat zár alá veheti,

Az érintett alkotmányos jog
1949. évi XX. törvény A Magyar Köztársaság Alkotmánya
2. § (1) A Magyar Köztársaság független, demokratikus jogállam.
13. § (1) A Magyar Köztársaság biztosítja a tulajdonhoz való jogot.

A kiegészítő vizsgálat megállapításai
	A kiegészítő vizsgálat megállapította, hogy az érintettek, így különösen a hagyatéki leltárelőadó a kiskorú örökös érdekében nem tette a hagyatéki eljárásról szóló rendeletben előírt intézkedéseket még akkor sem, amikor a panaszos a körjegyzőség ügyintézőjének elmondta, hogy az ingóságokat az elhunyt hozzátartozói el akarják tulajdonítani. A kiskorú érdekének védelmében nem készült helyszíni leltár és a korábbi körjegyző az állampolgári jogok biztosának olyan választ adott, hogy az előadó eljárásával egyetértett. A kiegészítő vizsgálat - az alapjelentésben foglaltakkal megegyezően - megállapította, hogy az ingatlan fekvése szerint illetékes Földeák-Óföldeák Körjegyzőség az egységes hivatali szervezet ellenére azt állította, hogy gyámhatóságként nem illetékes és nem tett semmilyen biztosítási intézkedést - mint leltárügyi előadó vagy jegyző - holott ennek hivatalból történő megtételéről a hagyatéki eljárásról szóló rendelet rendelkezik. A körjegyzőség ügyintézői és az akkor hivatalban lévő körjegyző mulasztásával a gyermek tulajdonhoz való alkotmányos joga, illetve a jogállamiság elvéből fakadó jogbiztonság követelménye alkotmányos jogokkal kapcsolatos visszásságot okozott. A kiegészítő jelentésben a kiegészítő vizsgálat célja tehát a megyei gyámhivatal vezetőjének figyelemfelhívása és a körjegyző részére történő kiegészítő kezdeményezés megtétele. 

Ajánlás
	Az alapjelentésben tett ajánlást fenntartva felkérem a Csongrád megyei Gyámhivatal vezetőjét, hogy felügyeleti jogkörében fordítson fokozottabb figyelmet arra, hogy a jegyzők és a gyámhatóságok a kiskorú örökösök jogainak védelmében minden esetben tegyék meg a szükséges intézkedéseket. 

Kezdeményezés
	Felkérem Földeák-Óföldeák Községek körjegyzőjét, hogy a hasonló esetek elkerülése érdekében mindenkor tartsa be a hagyatéki eljárásról szóló rendelet kiskorú örökös esetében előírt szabályait és erre hívja fel munkatársai figyelmét. 
	Kérem a Csongrád megyei Gyámhivatal vezetőjét és Földeák-Óföldeák Községek körjegyzőjét, hogy az ajánlással, illetve kezdeményezéssel kapcsolatos álláspontjukról és intézkedésekről 30 napon belül értesíteni szíveskedjen.

Budapest, 2000. szeptember 19.

Gönczöl Katalin